Hans Vestager (RV), 2012-10-25:
Det var i 1807 – i 1807 – at den første oldsagskommission blev etableret.
På baggrund af disse indsamlinger kunne det første offentlige kulturmuseum så etableres 12 år senere.
Denne måde at gøre det på svarer ofte til den måde, hvordan de lokale museer er blevet grundlagt: En ildsjæl har i en årrække samlet noget ind, dette er blevet til et museum, som så senere har opnået statsanerkendelse.
Det var jo nogle år, der var meget tragiske for det danske dobbeltmonarki: Man mistede Norge, man mistede flåden, og staten gik bankerot.
Siden etableringen af dette første museum har væksten i antallet af museer været konstant – heldigvis – og jeg håber og regner med, at det er en vækst, der vil fortsætte.
Det, at man laver et museum, ja, at man endda laver sit eget museum, er udtryk for den betydning, som man mener at det har, altså i forhold til ens nation, ens lokalområde, ens bevægelse, ens sprog, ja, selve ens eksistens.
Hein Heinsen skrev i den danske kulturkanon fra 2006 en bemærkning, der handlede om kunstværker, men som man lige så vel kunne bruge, når det gælder vores museer.
: »... fordi kunstværkerne fornyer og skærper sproget. Og det er især de danske værker, som giver danskerne sprog. Holberg mere end Voltaire, Thorvaldsen mere end Canova, Jorn mere end Pollock ...« Det foreliggende forslag til en ajourføring af museumsloven – som Radikale Venstre støtter, men det skal selvfølgelig afgøres, hvordan detaljerne bliver, når vi kommer i gang med udvalgsarbejdet – lægger afgørende vægt på, at de mange eksisterende genstande, som allerede er registreret, i højere grad end tidligere skal bruges til formidling af nye indsigter, sådan at de nutidige generationer kan møde ord og bemærkninger og inspirationer fra museumsverdenen.
Derfor er der også kravet om, at de statsanerkendte museer skal have et økonomisk grundlag, der er på mindst 3 mio. kr., og derfor er der også kravet om, at man for at kunne få støtte til forskning skal have en ph.d. eller en tilsvarende grad, som kan være opnået på anden vis.
Når vi lægger vægt på det med forskningen og det med den viden, som man har, skyldes det, at det, at der er forskning, er noget, der plejer at medføre, at man får større lyst til at få noget formidlet, så det ikke kun bliver sådan, at man står og skal lave en eller anden udstilling, som man så regner med kan stå der i mange år.
Det, at man som museum arbejder mere aktivt med formidlingen, er jo også noget, der betyder, at man får mere gang i kontakten til publikum, men også i diskussionen.
Jeg håber, at det foreliggende forslag vil medvirke til, at der kommer mere åbenhed og diskussion.
Jeg har studeret lidt i sagerne og kan se, at man i 1995 også diskuterede museerne.
Da kom der en skriftserie fra Kulturministeriet, der ønskede det, og der står her, og jeg citerer, hvis jeg må, fra det, der blev skrevet i 1995: Museerne er for tilbøjelige til kun at fare i blækhuset for at forsvare sig selv, hvad enten det drejer sig om retten til opgaver eller til at skrive om vilkår, og ikke om indhold, og de bærer selv en stor en del af ansvaret for den manglende synlighed i den offentlige debat.
Det siges endvidere i denne bog om arkiver og kulturhistoriske museer, at museerne i lokalsamfundet formår at være centrale lokalt.
Der er dog ifølge forfatterne et fravær af det meningsdannende på landsplan, og jeg citerer fra det, de siger: Den udfordring bør og skal museerne tage op for derigennem at tilføre samfundslivet etiske dagsordenspunkter med udspredning af det brede kulturbegreb, som de kulturhistoriske museers virksomhed er baseret på. Jeg vil sige, at jeg tror, at man, så vidt jeg kan vurdere det i forhold til den tid, jeg selv har haft kendskab til museumsvæsenet, så er på rette vej med hensyn til det.
Men jeg mener så ganske afgjort også, at det er noget, der skal styrkes.
Og der kan det styrkes, ved at man taler om betydningen af det forskningsbaserede, hvad enten det så giver sig udtryk i en akademisk grad, eller i, at man kan skrive bøger, sådan som Søren Mandø, vor tidligere museumsinspektør i Ølgod, gjorde det.